Kultuuri seostatakse eeskätt materiaalsete väärtustega, kuid kultuur on ka suhtumine teistesse olenditesse ning ümbruskonda. Võrratute arhitektuurimälestistega hakkama saanud inimesed olid barbaarsel tasemel oma suhtumise poolest teistesse rahvastesse ning humanistlike ideede propageerijad pooldasid loomade hävitamist ja looduse laastamist inimese vajaduste või tujude pärast. Sellele laste tähelepanu ei juhita. Koolides kinnitatakse veendumust, et sõjad on alati olnud, poisid on alati peksnud nooremaid-nõrgemaid ja "õiged mehed" on alati jahil käinud. Et relvad on vahepeal läinud võimsamaks, vägivald jõhkramaks ja loodus vaesemaks, ei pane inimesi ikka veel revideerima oma suhtumist ega lastekasvatust.